DEĊIŻJONI TAL-KUMMISSJONI
tat-22 ta' Awwissu 2006
dwar ċerti miżuri ta' protezzjoni kontra d-deni katarrali
(innotifikata taħt dokument numru C(2006) 3849)
(Test b'rilevanza għaż-ŻEE)
(2006/577/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 li tirrigwarda kontrolli veterinarji u zootekniċi applikabbli fil-kummerċ intra-Komunitarju ta' ċerti bhejjem ħajjin u prodotti bil-ħsieb li jiġi komplut is-suq intern (1) u b'mod partikolari l-Artikolu 10 (4) tagħha,
Billi:
(1)
Fis-17, 19 u 21 ta' Awwissu 2006 rispettivament, l-Olanda, il-Belġju u l-Ġermanja għarrfu lill-Kummissjoni b'għadd ta' każijiet kliniċi suspetti ta' deni katarrali fl-irziezet tan-nagħaġ u l-ifrat f'żoni fl-Olanda, il-Belġju u l-Ġermanja li jinsabu f'raġġ ta' 50 km minn Kerkrade, l-Olanda, fejn ġie rrappurtat l-ewwel każ suspett.
(2)
Il-Belġju, il-Ġermanja, il-Lussemburgu u l-Olanda żammew iċ-ċaqliq ta' bhejjem ta' l-ispeċi suxxettibbli għad-deni katarrali u s-semen, il-bajd u l-embrijoni miż-żoni affettwati, skond id-Direttiva tal-Kunsill 2000/75/KE ta' l-20 ta' Novembru 2000 li tistabbilixxi dispożizzjonijiet speċifiċi dwar il-kontroll u l-qerda tad-deni katarrali (2) u d-Deċiżjoni tal-Kummissjoni 2005/393/KE tat-23 ta' Mejju 2005 dwar iż-żoni ta' protezzjoni u sorveljanza fir-rigward tad-deni katarrali u l-kondizzjonijiet li japplikaw għaċ-ċaqliq minn jew ġewwa dawn iż-żoni (3).
(3)
Ġew adottati miżuri xierqa mill-Istati Membri affettwati minħabba l-qagħda entomoloġika, ekoloġika, ġeografika, meteoroloġika u epidemjoloġika.
(4)
It-tixrid tad-deni katarrali miż-żona affettwata jista' jġib periklu serju għall-bhejjem fil-Komunità.
(5)
F'isem iċ-ċarezza u t-trasparenza u sakemm isiru aktar investigazzjonijiet epidemioloġiċi u fil-laboratorju, huwa xieraq li jiġu adottati miżuri ta' kontroll tal-marda fuq livell Komunitarju li jikkonċernaw iċ-ċaqliq ta' bhejjem ta' speċi suxxettibbli għad-deni katarrali u s-semen, il-bajd u l-embrijoni tagħhom miż-żoni affettwati.
(6)
Fid-dawl ta' l-evoluzzjoni tal-qagħda u r-riżultati ta' aktar investigazzjonijiet imwettqa, il-miżuri eżistenti għandhom jiġu riveduti f'laqgħa tal-Kumitat Permanenti dwar il-Katina Alimentari u s-Saħħa tal-Bhejjem ma' l-ewwel opportunità.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa tal-Bhejjem,
ADOTTAT DIN ID-DEĊIŻJONI:
Artikolu 1
1. L-Istati Membri li tagħhom hemm lista fl-Anness għandhom iwaqqfu ċ-ċaqliq ta' bhejjem ħajjin ta' l-ispeċi suxxettibbli għad-deni katarrali u s-semen, il-bajd u l-embrijoni tagħhom miġbura jew prodotti mill-1 ta' Mejju 2006 miż-żoni elenkati fl-Anness lejn partijiet oħra tal-Komunità jew pajjiżi terzi.
2. L-Istati Membri għandhom jikkonċedu l-eżenzjonijiet mill-projbizzjoni stipulata fil-paragrafu 1 msemmija fl-Artikoli 4 u 6 tad-Deċiżjoni 2005/393/KE.
3. Jekk meħtieġ, fid-dawl tal-qagħda entomoloġika, ekoloġika, ġeografika, meteoroloġika u epidemjoloġika, l-Istati Membri kkonċernati għandhom iwettqu eżamijiet komplemetari barra miż-żoni elenkati fl-Anness.
L-Istati Membri kkonċernati għandhom jissukktaw japplikaw kull miżura xierqa li diġà kienu adottaw.
Fuq il-bażi tar-riżultati ta' dawn l-eżamijiet l-Istati Membri kkonċernati għandhom jirrevedu dawn il-miżuri u jistgħu japplikaw miżuri addizzjonali xierqa.
Artikolu 2
L-Istati Membri għandhom jemendaw il-miżuri li huma japplikaw għall-kummerċ sabiex ikunu konformi ma' din id-Deċiżjoni u jippubblikaw dawn il-miżuri. Għandhom jgħarrfu minnufih lill-Kummissjoni dwar dan.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar it-22 ta' Awwissu 2006.